CELEX: 32020D1110
Language: el
Date: 2018-01-23 00:00:00
Title: Απόφαση (ΕΕ) 2020/1110 του Συμβουλίου της 23ης Ιανουαρίου 2018 σχετικά με τη σύναψη, εξ ονόματος της Ευρωπαϊκής Ένωσης,της Συμφωνίας αεροπορικών μεταφορών μεταξύτης Ευρωπαϊκής Κοινότητας και των κρατών μελών της, αφενός,και των Ηνωμένων Πολιτειών της Αμερικής, αφετέρου

29.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 244/6
               
            
         ΑΠΟΦΑΣΗ (ΕΕ) 2020/1110 ΤΟΥ ΣΥΜΒΟΥΛΙΟΥ
         της 23ης Ιανουαρίου 2018
         σχετικά με τη σύναψη, εξ ονόματος της Ευρωπαϊκής Ένωσης,της Συμφωνίας αεροπορικών μεταφορών μεταξύτης Ευρωπαϊκής Κοινότητας και των κρατών μελών της, αφενός,και των Ηνωμένων Πολιτειών της Αμερικής, αφετέρου
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α) δεύτερο εδάφιο
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Η Επιτροπή διαπραγματεύτηκε, εξ ονόματος της Ευρωπαϊκής Κοινότητας και των κρατών μελών, τη συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών της Αμερικής, αφετέρου (η «Συμφωνία»), σύμφωνα με την απόφαση του Συμβουλίου που εξουσιοδοτεί την Επιτροπή να αρχίσει διαπραγματεύσεις.
                  
               
                     (2)
                  
                  
                     Η Συμφωνία υπεγράφη στις 25 και 30 Απριλίου 2007 και εφαρμόζεται προσωρινά από τις 30 Μαρτίου 2008.
                  
               
                     (3)
                  
                  
                     Η Συμφωνία επικυρώθηκε από όλα τα κράτη μέλη. Η Κροατία πρόκειται να προσχωρήσει στη Συμφωνία δυνάμει του άρθρου 6 παράγραφος 2 της Πράξης προσχώρησης που προσαρτάται στη Συνθήκη προσχώρησης της 5ης Δεκεμβρίου 2011.
                  
               
                     (4)
                  
                  
                     Η Συμφωνία θα πρέπει να εγκριθεί.
                  
               
                     (5)
                  
                  
                     Η θέση που θα λαμβάνεται, εξ ονόματος της Ένωσης, στη Μεικτή επιτροπή που συγκροτείται δυνάμει του άρθρου 18 της Συμφωνίας σε ό,τι αφορά ζητήματα που εμπίπτουν στην αρμοδιότητα της Ένωσης, θα πρέπει να διαμορφώνεται κατά περίπτωση σύμφωνα με τις ισχύουσες διατάξεις της Συνθήκης.
                  
               
                     (6)
                  
                  
                     Δεδομένου ότι η Ένωση και τα κράτη μέλη της αποτελούν ως σύνολο μέρος της Συμφωνίας, η στενή συνεργασία μεταξύ τους είναι ουσιώδης. Για να διασφαλιστεί αυτή η στενή συνεργασία και η ενότητα της εξωτερικής εκπροσώπησης στη Μεικτή επιτροπή, και με επιφύλαξη των Συνθηκών, ειδικότερα των άρθρων 16 παράγραφος 1 της Συνθήκης για την Ευρωπαϊκή Ένωση και 218 παράγραφος 9 της Συνθήκης για τη λειτουργία της Ευρωπαϊκής Ένωσης, θα πρέπει να πραγματοποιείται, πριν από κάθε συνεδρίαση της Μεικτής επιτροπής που εξετάζει σχετικό ζήτημα, συντονισμός των θέσεων που θα λαμβάνονται, εξ ονόματος της Ένωσης και των κρατών μελών, στη Μεικτή επιτροπή σε ό,τι αφορά ζητήματα που εμπίπτουν στην αρμοδιότητα και της Ένωσης και των κρατών μελών.
                  
               
                     (7)
                  
                  
                     Τα άρθρα 3 έως 6 της απόφασης 2007/339/ΕΚ του Συμβουλίου και των αντιπροσώπων των κυβερνήσεων των κρατών μελών της Ευρωπαϊκής Ένωσης, που συνήλθαν στα πλαίσια του Συμβουλίου (2) και τα άρθρα 2, 3 και 4 της απόφασης 2010/465/ΕΕ του Συμβουλίου και των αντιπροσώπων των κυβερνήσεων των κρατών μελών της Ευρωπαϊκής Ένωσης, που συνήλθαν στα πλαίσια του Συμβουλίου (3) περιλαμβάνουν διατάξεις για τη λήψη αποφάσεων από το Συμβούλιο όσον αφορά διάφορα θέματα που ρυθμίζονται στη συμφωνία, όπως τροποποιήθηκε με το πρωτόκολλο για την τροποποίηση της συμφωνίας αεροπορικών μεταφορών μεταξύ των Ηνωμένων Πολιτειών της Αμερικής και της Ευρωπαϊκής Κοινότητας και των κρατών μελών της, που υπογράφηκε στις 25 και 30 Απριλίου 2007, καθώς και για τον καθορισμό των θέσεων που θα ληφθούν στο πλαίσιο της μεικτής επιτροπής και για τις υποχρεώσεις ενημέρωσης των κρατών μελών κατά την προσωρινή εφαρμογή της συμφωνίας. Καθώς οι διατάξεις για τη λήψη αποφάσεων από το Συμβούλιο, που καθορίζονται στις Συνθήκες, και οι διατάξεις για τις υποχρεώσεις ενημέρωσης των κρατών μελών δεν είναι οπλέον αναγκαίες, θα πρέπει να παύσουν να ισχύουν από την ημερομηνία έναρξης ισχύος της παρούσας απόφασης. Μετά την απόφαση του Δικαστηρίου τη 28ης Απριλίου 2015 στην Υπόθεση C-28/12 (4), θα πρέπει οι διατάξεις για τον καθορισμό των θέσεων που θα ληφθούν στη μεικτή επιτροπή να παύσουν να ισχύουν από την ημερομηνία έναρξης ισχύος της παρούσας απόφασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Εγκρίνεται εξ ονόματος της Ευρωπαϊκής Ένωσης η Συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών της Αμερικής, αφετέρου (5).
            
            
               2.   Ο πρόεδρος του Συμβουλίου ορίζει το πρόσωπο ή τα πρόσωπα που είναι αρμόδια να καταθέσουν, εξ ονόματος της Ένωσης, το έγγραφο έγκρισης που προβλέπεται στο άρθρο 26 της Συμφωνίας, και προβαίνει στην εξής κοινοποίηση:
               
                  «Συνεπεία της έναρξης ισχύος της Συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα, και από την ημερομηνία αυτή ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, κάθε αναφορά στην “Ευρωπαϊκή Κοινότητα” στο κείμενο της Συμφωνίας αντικαθίστανται, όπου απαιτείται, από αναφορά στην “Ευρωπαϊκή Ένωση”.».
               
            
         
         
            Άρθρο 2
            Τα άρθρα 3 έως 6 της απόφασης 2007/339/ΕΚ και τα άρθρα 2, 3 και 4 της απόφασης 2010/465/ΕΕ παύουν να ισχύουν από τις 23 Ιανουαρίου 2018.
         
         
            Άρθρο 3
            Η παρούσα απόφαση αρχίζει να ισχύει από την ημέρα της έκδοσής της.
         
         
            Βρυξέλλες, 23 Ιανουαρίου 2018.
            
               
                  Για το Συμβούλιο
               
               
                  Ο Πρόεδρος
               
               R. PORODZANOV
            
         
         
            (1)  Έγκριση της 12ης Δεκεμβρίου 2017 (δεν έχει ακόμη δημοσιευθεί στην Επίσημη Εφημερίδα).
         
            (2)  Απόφαση 2007/339/ΕΚ του Συμβουλίου και των αντιπροσώπων των κυβερνήσεων των κρατών μελών της Ευρωπαϊκής Ενωσης που συνήλθαν στο πλαίσιο του Συμβουλίου, της 25ης Απριλίου 2007, σχετικά με την υπογραφή και την προσωρινή εφαρμογή της συμφωνίας αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών της Αμερικής, αφετέρου (ΕΕ L 134 της 25.5.2007, σ. 1).
         
            (3)  Απόφαση 2010/465/ΕΕ του Συμβουλίου και των αντιπροσώπων των κυβερνήσεων των κρατών μελών της Ευρωπαϊκής Ένωσης που συνήλθαν στο πλαίσιο του Συμβουλίου, της 24ης Ιουνίου 2010, σχετικά με την υπογραφή και την προσωρινή εφαρμογή του τροποποιητικού πρωτοκόλλου της συμφωνίας αεροπορικών μεταφορών μεταξύ των Ηνωμένων Πολιτειών της Αμερικής αφενός, και της Ευρωπαϊκής Κοινότητας και των κρατών μελών της αφετέρου (ΕΕ L 223 της 25.8.2010, σ. 1).
         
            (4)  Απόφαση του Δικαστηρίου της 28ης Απριλίου 2015, Ευρωπαϊκή Επιτροπή κατά Συμβουλίου της Ευρωπαϊκής Ένωσης, C-28/12, Συλλογή ΕΕ, C:2015:282.
         
            (5)  Η συμφωνία δημοσιεύθηκε στην ΕΕ L 134 της 25.5.2007, σ. 4, μαζί με την απόφαση υπογραφής της. Το τροποποιητικό πρωτόκολλο της συμφωνίας αεροπορικών μεταφορών μεταξύ των Ηνωμένων Πολιτειών της Αμερικής και της Ευρωπαϊκής Κοινότητας και των κρατών μελών της που υπεγράφη στις 25 και 30 Απριλίου 2007, δημοσιεύθηκε στην ΕΕ L 223 της 25.8.2010, σ. 3, μαζί με την απόφαση υπογραφής του.